ANC in KZN kanselleer kontrak vir skoolvoedingsprogramArgieffoto (Foto:Deltaworks/Pixabay) Die ANC in KwaZulu-Natal het bevestig dat ŉ kontrak met Pacina Retail, as ŉ diensverskaffer vir die skoolvoedingsprogram in KwaZulu-Natal, gekanselleer is. Maroela Media het vroeër berig 5 400 skole in KwaZulu-Natal het weens tender-onreëlmatighede nie enige kos vir sy leerders beskikbaar nie. Die departement van onderwys in die provinsie het vroeër ŉ multimiljoen rand se nasionale skoolvoedingsprogramtender aan ŉ enkele individu toegestaan om kos te verskaf aan skole reg oor die provinsie. Velenkosini Hlabisa, president van die Inkatha Vryheidsparty (IVP), sê sy party was baie duidelik met sy eis dat ŉ kontrak met die diensverskaffer, wat geheel en al versuim het om kos vir die skole te verskaf, dadelik gekanselleer moet word. Die IVP het dié versoek aan die provinsiale regering gerig. “Dit is verbasend dat die aankondiging, om Pacina Retail as ŉ diensverskaffer te kanselleer, deur die ANC gemaak is, en nie die provinsiale regering nie,” sê Hlabisa. “Alhoewel ons nie enige aannames wil maak oor wat dit mag beteken nie, wil dit voorkom of die ANC die provinsiale regering opdrag gegee het om dié onbekwame maatskappy aan te stel.” Hlabisa sê daar is ŉ duidelike lyn tussen die ANC en die provinsiale regering. “Volgens die korrekte prosedures, moes die departement van onderwys of die premier die aankondiging gemaak het, ongeag of die besluit deur die ANC beïnvloed is of deur die party geneem is.” Die IVP verwelkom egter die besluit, aangesien die IVP die premier sewe dae gegun het om die kontrak te kanselleer. Die IVP doen nou ŉ beroep op die LUR vir onderwys en die premier van KwaZulu-Natal om vinnig die volgende stappe te doen: “Koppe moet rol om ŉ duidelike boodskap te stuur: onbekwaamheid, bedrog en mense wat op hul pos aan die slaap is, sal nie geduld word nie.” Hlabisa sê die IVP sal nie rus tot die waarheid onthul is nie. Volgens hom is die party ook bewus van bewerings op sosiale media dat Pacina Retail vrywillig uit die kontrak onttrek het, indien die departement hulle vir alle koste sal vergoed wat hulle tot dusver aangegaan het rakende die skoolvoedingsprogram. “Ons sal verdere kommentaar lewer sodra die departement of die premier ŉ formele aankondiging gemaak het namens die provinsiale regering van KwaZulu-Natal,” sê Hlabisa. LUR moet sê oor skoolvoedingsprogram Imran Keeka, die DA se woordvoerder oor onderwys in die provinsie, het intussen gesê hy neem kennis van die aankondiging deur Pacina dat die maatskappy uit die kontrak onttrek. “Die skielike besluit deur Pacina laat verskeie vrae ontstaan,” sê Keeka. “Die onttrekking deur die maatskappy moet ook nie die ondersoek deur die Spesiale Ondersoekeenheid (SOE) in die wiele ry oor hoe dié tender toegeken is nie. Daar moet aanspreeklikheid wees vir wat gebeur het, en die skuldige partye moet vervolg word.” Keeka meen die provinsiale departement van onderwys sal nou moet spook om die gaping te vul. “Die departement kan moontlik van vorige diensverskaffers gebruik maak, en die DA verwag van LUR Mbali Frazer om meer inligting hieroor te verskaf.” Die DA sal dringend met Frazer vergader om te bepaal wat haar planne is. “Ons sal ook volgende week Dinsdag die werkswinkel bywoon van die portefeuljekomitee om seker te maak dat die skoolvoedingsprogram op die agenda geprioritiseer word.” Keeka sê die ANC-geleide regering kan nie nóg ŉ situasie toelaat waar miljoene jongmense honger ly weens onbekwaamheid en beweerde oneerlikheid nie. “ŉ Regering wat miljoene kinders laat honger ly van moontlik hul enigste ete vir die dag is liefdeloos, oneties en skadelik en moet nie weer verkies word nie.”